Balatonlelle

Balatonlelle város Somogy vármegyében, a Fonyódi járásban.

Fekvése 
A Balaton déli partján, Siófoktól nyugatra, Budapesttől 136 kilométer távolságra fekszik. Központján a 7-es főút halad végig kelet-nyugati irányban, közigazgatási területén áthalad, a parttól kissé távolabb az M7-es autópálya is. Korábban itt, a városközpontban ért véget a Szigetvártól Kaposváron át a Balatonig húzódó 67-es főút is, de 2007-ben ennek északi végpontját Balatonszemesre helyezték át, a régi nyomvonal azóta Somogytúr déli széle és Balatonlelle között a 6713-as számozást viseli.

A hazai vasútvonalak közül a településen a (Budapest–)Székesfehérvár–Gyékényes-vasútvonal halad át, amelynek két megállási pontja van itt, Balatonlelle megállóhely és Balatonlelle felső vasútállomás. Szőlő- és borgazdasági szempontból a település a Balatonboglári borvidék részét képezi.

Története 
A terület 1211-ben került a tihanyi apátság tulajdonába. Első írásos említése 1229-ből származik, Lela néven. 1550-ben jutott török kézre a település. Az ezt követő időszakban alaposan megcsappant a lakosság száma: 1580-ban mindössze 8 családot találtak a török adóösszeírók. A 18. században a Majtényi család, majd a Szalay család birtoka volt.

Az iskolai oktatás 1720-ban kezdődött Lellén. Az 1778. évi Canonica Visitatio megjegyzéséből tudjuk, hogy az első iskolaépület leégett.

Az 1848-as esztendő kiemelt helytörténeti jelentőségű eseménye volt a mezővárosi rang megszerzése. 1864 óta a neve Balatonlelle. 1882-ben magasabb besorolást érdemelt ki; kisközségként körjegyzőségi székhellyé lépett elő. (Boglár, Faluszemes és Őszöd tartoztak hozzá.) Hosszú évtizedek után 1895-ben építették meg a kéttantermes iskolát, majd a kommün alatt háromtantermessé bővítették. Itt folyt a tanítás 1938-ig, amíg a község a jelenleg is meglévő emeletes iskolát fel nem építette. 1941–42-ben megkezdődött a nyolcosztályos népiskola kialakítása. Lelle számára a háború utáni évek gyors elismerést hoztak: 1921-ben nagyközségi besorolásnak örvendtek lakói.

1978-ban Balatonboglárral Boglárlelle néven egyesült. 1986 óta város, 1991-ben a két település különvált, de mindkettő megtartotta városi rangját.

Közélete

Polgármesterei
 1991-1994: Szűcs László (KDNP)
 1994-1998: Szűcs László (KDNP)
 1998-2002: Szűcs László (Fidesz-MDF-KDNP-FKgP)
 2002-2006: Kenéz István Imre (független)
 2006-2010: Kenéz István (független)
 2010-2014: Kenéz István Imre (független)
 2014-2019: Kenéz István Imre (független)
 2019-től: Kenéz István (független)

A rendszerváltást követő első önkormányzati választás idején, 1990-ben Balatonlelle nem volt önálló település, Balatonboglárral összevontan működött, Boglárlelle néven, városi rangban. Boglárlelle polgármesterének 1990 őszén dr. Kovács Miklóst választották, ő a szétválás után Balatonboglár polgármestere maradt, Balatonlellén pedig ezt követően, 1991. október 20-án időközi polgármester-választást kellett tartani.

Népesség
A település népességének változása:

	 
A 2011-es népszámlálás során a lakosok 77,3%-a magyarnak, 2,3% németnek, 0,2% cigánynak, 0,2% horvátnak mondta magát (22,5% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 47,3%, evangélikus 2,3%, református 6,6%, görögkatolikus 0,4%, felekezet nélküli 9,7% (32,5% nem nyilatkozott).

Nevezetességei 
 Galambot tartó nő (szobor, Mattky Ödön, a 7-es főút melletti parkban)
 Volt Szalay-kúria (műemlék) (1838, klasszicista)
 Volt Jankovich-kúria (műemlék) (1713) (jelenleg iskola, felújítva 2003-ban)
 Népi kovácsműhely (műemlék) (1820 körül)
 Szabadtéri színpad
 Római katolikus templom (tervezte: Árkai Bertalan és Árkai Aladár)
 Kishegy, Szent Donát-kápolna (műemlék, barokk)
 Üdülőépület a villasoron, a volt MABI- majd SZOT-üdülő
 Nepomuki Szent János-szobor (műemlék, barokk) a Kishegyi út és a Boglárra vezető út találkozásánál
 Rádpuszta, Árpád-kori templom műemlék romja
 Kapoli Múzeum és Galéria

Testvérvárosok 
  Szentegyháza, Románia
  Ramstein-Miesenbach, Németország

Híres emberek 
 Itt halt meg 1919. szeptember 5-én Schulek Frigyes építész.
 Itt működött és itt is halt meg 1976-ban Meixner Emil földbirtokos, gazdálkodó, Somogy vármegyei és helyi politikus, országgyűlési képviselő.

További információk 
 Balatonlelle Önkormányzat honlapja

Kapcsolódó szócikkek

Jegyzetek 

 
Magyarország városai
Somogy megye települései
Balaton-parti települések, településrészek
Somogy vármegye települései